《送徐照磨从军》
明代·高逊志

长淮奔流东到海，环疆千里多名都。其风刚劲自古昔，异才挺出无时无。

徐君夙负青云器，少年犹睹承平治。操笔尝随骢马行，文史由来曾历试。

芜城繁华天下稀，挥金佩玉争光辉。干戈一变莽苍出，君亦逃难吴江湄。

故乡怅望归未得，大藩开府先推择。英声洋溢动当时，弹冠再作诸侯客。

襟怀绝似南湖清，王事贤劳心靡宁。乱离幸得倅乡郡，欲往岂料边尘惊。

闻道元戎飞荐鹗，掀髯应辟青油幕。戎严何必属櫜鞬，等闲谈笑三军却。

扶颠实藉英雄材，欲成勋业须时来。嗟余何日去环堵，与君携手黄金台。

作者简介：名或作巽志。明徐州府萧县人，寓居浙江嘉兴，字士敏。文章典雅。洪武初，征修《元史》，授翰林编修，累迁试吏部侍郎。建文初，任太常少卿，与董伦同主庚辰会试，得士王艮、胡靖等，皆为名臣。燕王朱棣兵入南京，遁迹雁荡山中，病卒。有《啬庵集》。